ธปท.การันตีเออีซีไม่ก่อวิกฤต
ธปท.การันตีการรวมตัวของเออีซีจะไม่ก่อวิกฤตเหมือนยุโรป พร้อมทยอยเปิดเสรีการเงินในไตรมาส 3 และ 4 นี้
19 ส.ค. 2555

ธปท.การันตีการรวมตัวของเออีซีจะไม่ก่อวิกฤตเหมือนยุโรป พร้อมทยอยเปิดเสรีการเงินในไตรมาส 3 และ 4 นี้ 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวในหัวข้อ “บทเรียนจากอียูสู่อาเซียน เรียนรู้ก่อนเข้าสู่เออีซี การเตรียมพร้อมของระบบการเงินไทย” ว่า การรวมตัวของกลุ่มประชา คมเศรษฐกิจอาเซียน (เออีซี) จะไม่มีปัญหาเหมือนยุโรป เพราะไม่มีการผูกติดด้วยการใช้สกุลเงินเดียวกัน ที่สำคัญเออีซีรวมตัวกันอย่างมีเงื่อนไข เปิดเสรีตามความพร้อม เพื่อการพัฒนาระบบการเงินให้สนับสนุนเศรษฐกิจในภูมิภาค 
อย่างไรก็ตาม ธปท.ยังมองว่า มีความท้าทายและต้องระมัดระวังความเสี่ยงจากการรวมตัวกัน เพราะในกรณีที่ประเทศใดประเทศหนึ่งมีปัญหาเศรษฐกิจ ก็จะมีผลเชื่อมโยงถึงกันได้ ซึ่งในปี 2558 จะเกิดความร่วมมือในระบบการชำระเงิน เพื่อการค้าระหว่างประเทศ การโอนเงินของกลุ่มแรงงานที่ทำงานระหว่างประเทศ การชำระเงินรายย่อย การชำระเงินตลาดทุน และการเปิดเสรีเงินทุนเคลื่อนย้ายให้มีการออกไปลงทุนในหลักทรัพย์ระหว่างกันได้มากขึ้น 
นายประสาร กล่าวว่า ในส่วนของไทยการเปิดเสรีภาคการเงิน ตามแผนพัฒนาระบบสถาบันการเงินเพื่อรองรับเออีซี ธปท.จะทยอยออกหลักเกณฑ์ผ่อนคลายทางการเงินและเงินทุนเคลื่อนย้ายเพิ่มเติมในช่วงไตรมาส 3-4 ปีนี้ เพื่ออำนวยความสะดวกให้กับนักลงทุนไทยในการออกไปลงทุนต่างประเทศ อาทิ เพิ่มปริมาณเงินทุนเคลื่อนย้าย เงินลงทุนโดยตรง การบริหารความเสี่ยง การลงทุนในหลักทรัพย์